Kirsti Vainküla 2016. aastal
**Kirsti Vainküla** (sündinud 28. septembril 1972) on eesti ajakirjanik. Üks tema varjunimedest on olnud Kintz Kinzenberg.

Ta töötab 2010. aastast Eesti Ekspressis, varem on ta töötanud Õhtulehes.

Tuntud artikleid
----------------

### Arne Loki lugu

2014. aastal kajastas Vainküla koos fotograaf Tiit Blaatiga demineerija Arne Loki elu, kes oli 19 aastat varem pommiplahvatuses kaotanud oma silmad ja käed. Vainküla ja Blaat ning digilehe peakujundaja Mart Nigola ja digilehe toimetaja Rain Pruul pälvisid hiljem ühistööna valminud multimeedialoo eest Oivalise ajakirjanduse aastapreemia.

### Artiklid WAF-i laulukoolist

Vainküla avaldas 2017. aasta 17. jaanuaril Eesti Ekspressis artikli WAF-i laulukoolist: "Avalik saladus: Maikeni menukas laulukool võib rikkuda laulja hääle". See sisaldas kriitilisi kommentaare Sadolini vokaaltehnika rakendamise kohta selles koolis, sealhulgas väiteid, et see võib häälele väga halvasti mõjuda. Samuti avaldas ta intervjuu laulja ja laulupedagoog Heidy Tammega, kes leidis, et see tehnika ei sobi algajatele. Pärast artiklite ilmumist astusid paljud tuntud Eesti poplauljad Maikeni kaitseks välja. Sealhulgas nimetati teemakäsitlust kallutatuks ja pahatahtlikuks. Reageerides paljudele vastuväidetele, avaldas Vainküla 18. jaanuaril artikli "Igav tõde: Kuidas sündis lugu Maikenist ja WAF koolist", milles selgitas, kui kaua ja mil viisil valmistati eelnevat artiklit ette ning kuidas püüti enne artikli ilmumist saada kritiseeritavate arvamusi. Maiken kaebas artiklite asjus ka Pressinõukogule, kuid viimane leidis, et Eesti Ekspress ei ole rikkunud head ajakirjandustava. Georg Otsa nimelise Tallinna Muusikakooli direktori Aarne Saluveer nimetas teema tõstatamist oluliseks ning 26. veebruaril kogunes loost ajendatuna ka Eesti esimene vokaal- ja interpretatsioonipedagoogika alane foorum.

### Hüljatud Martini lugu

ERRi ajakirjanik Merilin Pärli tõstatas 12. juunil 2018 meedias teema, kus nelja-aastane laps, keda nimetati Martiniks, oli juba aasta aega turvakodus elanud ning lapse lähisugulastel ei olnud võimalik saada eestkosteõigust. Vainküla käsitles teemat 18. juulil ja 26. septembril Eesti Ekspressis ilmunud artiklites. Mõlemad ajakirjanikud pälvisid selle eest Bonnieri preemia. Lugude tulemusel kinnitas Riigikogu 2019. aasta veebruaris muudatused tsiviilkohtumenetluse seadustikus, mis laiendas eestkosteküsimuses kohtuotsuseid vaidlustada võivate inimeste ringi. Seda nimetati ka nn väikese Martini eelnõuks.

Tunnustus
---------

* 2014 – Oivalise ajakirjanduse aastapreemia (osana kollektiivist, kuhu kuulusid ka Tiit Blaat, Mart Nigola ja Rain Pruul)
* 2018 – Bonnieri preemia

Teoseid
-------

* Ervin Abel. Siin ma olen. Menu Kirjastus, 2010. 208 lk. ISBN 9789949904907
* Saatevead: telemaja lõbusad legendid. Eesti Ajalehed, 2010. 176 lk. ISBN 9789949444939

### Artikleid

* "Evaldiga olid mu parimad aastad" (Liina Orlova meenutab kooselu Evald Hermakülaga), SL Õhtuleht, lk 3, 6. detsember 2001
* "Täiskohaga Indrek Hargla" Eesti Ekspress, 13. aprill 2012
* "Pretsedent! Veganist ema jäi süüdi lapsele tervisekahjustuse põhjustamises". Eesti Ekspress, 1. august 2017

Viited
------

1. ↑  Pinnalpüsimine : kaks ja pool kuus Arne Loki ja tema pere elust Eesti Ekspress
2. 1 2  "Südamlik lugu tõi oivalise ajakirjanduse preemia" Eesti Päevaleht, 10. aprill 2015
3. ↑  Kirsti Vainküla. "Avalik saladus: Maikeni menukas laulukool võib rikkuda laulja hääle" Eesti Ekspress, 17. jaanuar 2017
4. ↑  Kirsti Vainküla. "Heidy Tamme: „Miks me õpetame lauljaid karjuma?"" Eesti Ekspress, 18. jaanuar 2017
5. ↑  Kirke Ert. "Eesti lauljate eliit asus Maikeni kaitsele" Postimees, 17. jaanuar 2017
6. ↑  "Nele-Liis Vaiksoo on marus: jääb mulje, et ette on võetud üks pedagoog ja tehtud talle kambakas!" elu24.postimees.ee, 17. jaanuar 2017
7. ↑  Kirsti Vainküla. "Igav tõde: Kuidas sündis lugu Maikenist ja WAF koolist" Eesti Ekspress, 18. jaanuar 2017
8. ↑  Kaebus nr 709 Pressinõukogu otsus 30.03.2017
9. ↑  "Otsa muusikakooli juht Aarne Saluveer peab Maikeni häälekooli teema tõstatamist oluliseks" Delfi, 21. jaanuar 2017
10. ↑  "Muusikapedagoogide ja erialaliitude ühisavaldus: noorte lauljate hääletraumade probleem vajab teadvustamist" Eesti Ekspress, 22. jaanuar 2017
11. ↑  "Maikeni ja lauluõpetajate tülist ajendatuna koguneb esimene avalik vokaalpedagoogika-alane foorum" Delfi, 9. veebruar 2017
12. ↑  Merilin Pärli. "Aasta turvakodus: omavalitsus ei soostu pisipoissi sugulaste kasvatada andma" ERR, 12. juuni 2018
13. ↑  "Hüljatud Martini lugu. Miks on väike poiss elanud 407 päeva turvakodus?" Eesti Ekspress, 18. juuli 2018
14. ↑  "Martin võis ollagi mõeldud lapsendamiseks ehk Tallinna lastekaitseametnike topeltmäng" Eesti Ekspress, 26. september 2018
15. 1 2  "Tänavuse Bonnieri preemia võitsid Ekspressi ja ERRi lood väikese Martini lapsendamisest" Eesti Ekspress, 11. veebruar 2019
16. ↑  Merilin Pärli. "Riigikogu võttis vastu "väikese Martini eelnõu"" ERR, 21. veebruar 2019

Välislingid
-----------

* Kirsti Vainküla Eesti Ekspressi lehel